
Zöld bemutató központ megvalósíthatóságának vizsgálata

TMDK dolgozatunk kutatási témájának egy megújuló energiaforrások bemutatására szakosodott - úgynevezett Zöld Bemutató Központ – megvalósíthatóságának vizsgálatát választottuk.
Napjaink egyik fő globális problémája a fenntartható jövő tervezése, megalkotása. Az ehhez vezető egyik út a megújuló energiák térnyerésén keresztül vezethet, melyhez nagy segítséget jelentene egy olyan interaktív kiállítási központ, amely a nap, a szél, a geotermikus - a környezetünkből nyerhető fő megújuló energiaforrások - felhasználhatóságát mutatja be.
A Megújuló Energia Centert (továbbiakban MEC) Tatabánya városában tervezzük létrehozni, a korábbi Omega Park bevásárlóközpont jelenleg üresen és kihasználatlanul álló épületében. A helyszínválasztást indokolja a város jó földrajzi fekvése, kiváló megközelíthetősége mind közúton, mind vasúton és a városvezetés elkötelezettsége a fenntartható jövő mellett.
Az épület fő célja, hogy széles körben megismertesse a megújuló energiák felhasználhatóságát. Fontos, hogy már a fiatal gyermekeket meg tudjuk fogni, hiszen a későbbiekben ők lesznek azok, akik a legtöbbet tehetik a fenntartható fejlődésért. Erre szolgál a Megújuló Energia Centerben kialakításra kerülő interaktív részleg, ahol mindenki, kortól és nemtől függetlenül megtalálhatja a számára érdekes játékokat, melyek segítségével könnyen és játszva értheti meg a megújuló rendszerek működését, e mellett megismerkedhetnek a különböző energiaforrások felhasználásának mikéntjével.
Országos és nemzetközi viszonylatban is lényeges elvárásunk a központtal szemben, hogy a klímakutatással és a megújuló energiák kutatásával foglalkozó tudósok otthonául szolgáljon. Ennek kielégítésére egy konferenciatermet hozunk létre, ahol a szakemberek megvitathatják a felmerülő problémáikat, ötleteiket, előadásokat tarthatnak az érdeklődők számára.
Természetesen a MEC-et fenn is kell tartani. Elsődleges bevételi forrásként tekintünk az ország meghatározó, a megújuló energiák tervezésével és létesítésével foglalkozó cégeinek kialakított és kiadott irodák bérleti díjára. Másodsorban az értékesített belépőkből várjuk a fenntartáshoz szükséges pénzt.
A dolgozat felvázolja napjaink globális környezeti problémáit, melyek fontosságára fel kell hívnunk a figyelmet. Megismerteti a tervezett bemutatóközpont működését, funkcióit, a megvalósíthatóság kereteit.



